Vier vandag SA se geliefde rooibos | Maroela Media
Suid-Afrika vier vandag vir die vyfde jaar Rooibosdag, 'n dag waarmee beoog word om dié unieke, eg Suid-Afrikaanse uitvoerproduk te vier.
Die vraag na rooibos het die afgelope paar jaar geweldig toegeneem en die plant se gewildheid in Europa en Asië, asook die VSA hou aan groei. Kenners meen dat Suid-Afrika nog nie naastenby die ware ontploffing van die rooibosbedryf beleef het nie.
"Die tempo waarteen die plant se gewildheid groei is verbysterend. Van sy nederige kommersiële wortels in die 20ste eeu tot die globale bedryf waartoe hy vandag ontwikkel het, hou rooibos nooit op om 'n mens te verstom nie," sê Sanet Stander, organiseerder van die Rooibos-roete en Rooibosdag.
Rooibosdag word jaarliks op 16 Januarie gevier omdat Januarie die begin van die tee se oesseisoen is, en omdat een van die baanbrekers in die rooibosbedryf, Benjamin Ginsberg, op dié dag in 1885 gebore is.
Stander sê hulle wil graag hê die hele Suid-Afrika moet deelneem om hierdie dag te vier. En hoe kan jy dit doen?
Drink 'n koppie rooibostee saam met 'n buurman of vat jou vrou uit vir 'n koppie van dié lekker tee. Jy kan ook een van vele lekker rooibosresepte maak. Koop of gebruik 'n heerlike rooibos-velproduk of marineer selfs jou vleis vir die aand in 'n rooibos-marinade.
Hier is 'n paar vinnige feite oor rooibos:
Rooibos kom slegs in die Sederberg-streek voor
Die uiterste weersomstandighede – warm somers (tot 40 °C) en koue winters (tot -1 °C) – van die Sederberge help dat die rooibos goed daar aard
Rooibos is natuurlik kafeïenvry
Die rooibosbedryf skep werksgeleenthede vir meer as 5 000 mense
Rooibostee kan help om hoofpyn te verlig
Rooibostee kan help met nierstene omdat dit amper geen oksaalsuur ('n toksiese suur wat in sommige plante aangetref word en die vorming van nierstene aanhelp) bevat nie.
Die rooibosplant het 'n penwortel wat van drie tot vyf meter diep groei, en daarom moet dit in sanderige grond groei
Rooibos word van Suid-Afrika na meer as 30 lande uitgevoer
Duitsland, Nederland, Japan en die VSA is die grootste invoerders van rooibos
As jy vanjaar aan Rooibosdag deelneem, neem 'n foto daarvan en plaas dit op sosiale media met die hutsmerk #myrooibosoomblik, #rooibosdag en #trotssuidafrikaans.
Deel van: Doen-dinge, Drinkgoed, Goeie nuus
In die nuus rooibos rooibostee
Ek is mal oor Rooibos tee, my ma het ons as kinders groot gemaak op Rooibos tee, warm of koud, melk of swart, met heuning of suurlemoen, maak nie saak nie, ń koppie Rooibos is altyd ń wenner. Maar deesdae moet ek seker maak voor ek die tee boksie in die trollie gooi daar is nie ń halaal teken op nie, lyk of die grooter handels merke deesdae alles halaal sertifiseer, dan ondersteun ons maar die kleiner regte egte Suid Afrikaans Rooibos tee vervaardigers sonder halaal merke.
Ek is dol oor Rooibos, warm of koud, met of sonder melk of met vrugtesap. Dis nou gesondheid in 'n glas of koppie!